ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Δεκεμβρίου 2004 για τη θέσπιση των υγειονομικών όρων που εφαρμόζονται στις μη εμπορικού χαρακτήρα μετακινήσεις σκύλων και γάτων μικρής ηλικίας από τρίτες χώρες στην Κοινότητα [κοινοποιηθείσα υπό τον αριθμό Ε(2004) 4546] (Κείμενο που παρουσιάζει ενδιαφέρον για τον ΕΟΧ) (2004/839/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως το άρθρο 8 παράγραφος 3 στοιχείο γ), Εκτιμώντας τα ακόλουθα: (1) Ο κανονισμός (ΕΚ) αριθ. 998/2003 θεσπίζει υγειονομικούς όρους που εφαρμόζονται στις μη εμπορικού χαρακτήρα μετακινήσεις σκύλων και γάτων από τρίτες χώρες στην Κοινότητα. Αυτοί οι όροι διαφέρουν ανάλογα με το καθεστώς της τρίτης χώρας προέλευσης και του κράτους μέλους προορισμού. (2) Στο άρθρο 8 παράγραφος 3 στοιχείο γ) του κανονισμού (ΕΚ) αριθ. 998/2003 προβλέπεται ότι πρέπει να καθοριστούν οι προϋποθέσεις για την είσοδο μη εμβολιασμένων σκύλων και γάτων ηλικίας κάτω των τριών μηνών που προέρχονται από τρίτες χώρες οι οποίες απαριθμούνται στο παράρτημα ΙΙ, μέρη Β και Γ του κανονισμού. (3) Αυτές οι προϋποθέσεις πρέπει να είναι ισότιμες με τους όρους που εφαρμόζονται στις μετακινήσεις των μη εμβολιασμένων σκύλων και γάτων μικρής ηλικίας μεταξύ των κρατών μελών. (4) Εφόσον ο κανονισμός (ΕΚ) αριθ. 998/2003 εφαρμόζεται ήδη, και προς όφελος των ευρωπαίων κατόχων ζώων συντροφιάς, η παρούσα απόφαση πρέπει να τεθεί σε εφαρμογή χωρίς καθυστέρηση. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Τα κράτη μέλη μπορούν να επιτρέψουν την είσοδο στο έδαφός τους σκύλων και γάτων ηλικίας κάτω των τριών μηνών και μη εμβολιασμένων κατά της λύσσας από τις τρίτες χώρες που απαριθμούνται στο παράρτημα ΙΙ μέρη Β και Γ, αντιστοίχως, του κανονισμού (ΕΚ) αριθ. 998/2003 υπό ισοδύναμους τουλάχιστον όρους με αυτούς που καθορίζονται στο άρθρο 5 παράγραφος 2 του εν λόγω κανονισμού. 2. Απαγορεύεται η επακόλουθη μετακίνηση σε άλλο κράτος μέλος ζώων που έχουν εισαχθεί σύμφωνα με την παράγραφο 1, εκτός αν το ζώο πρέπει να μετακινηθεί, σύμφωνα με τους όρους που καθορίζονται στο άρθρο 5 παράγραφος 1 του κανονισμού (ΕΚ) αριθ. 998/2003, σε κράτος μέλος άλλο από αυτά που απαριθμούνται στο παράρτημα ΙΙ μέρος Α του εν λόγω κανονισμού. Η επακόλουθη μετακίνηση σε άλλο κράτος μέλος που περιλαμβάνεται στον κατάλογο του παραρτήματος ΙΙ μέρος Α του εν λόγω κανονισμού, ενός ζώου που έχει εισαχθεί σύμφωνα με την παράγραφο 1, πραγματοποιείται σύμφωνα με τους όρους που καθορίζονται στο άρθρο 6 παράγραφος 1 του κανονισμού (ΕΚ) αριθ. 998/2003, μόλις το εν λόγω ζώο υπερβεί την ηλικία των τριών μηνών. Άρθρο 2 Η παρούσα απόφαση εφαρμόζεται τις 11 Δεκεμβρίου 2004. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 3 Δεκεμβρίου 2004.

[Source: multi_eurlex | Tokens: 2822]